不過講波界有一個小小共通點，就係當中大部份嘅球評人其實曾幾何時亦係嗰種運動嘅職業球員，有啲可能已經退役全身投入做球評人，有啲則係現役嘅職業球員，只不過係以客串形式咁去為某啲球賽作專業評述。當然亦有啲人，佢哋一路都好醉心咁去研究某種球類運動，佢哋可能只係業餘玩吓，甚至冇乜實戰經驗，但亦最終都可以成為專業講波佬，只要有獨特嘅分析，加上搜集返嚟嘅資料同研究心得，再加埋業內人仕同埋大眾對佢嘅認同，亦可以被邀請作出權威性嘅評述。